作者:陳人傑
標題:沁園春
內容:不恨窮途，所恨吾生，不見古人。似道傍郭泰，品題季偉，舟中謝尚，賞認袁宏。又似元之，與蘇和仲，汲引孫子晁李秦。今安在，但高風凜凜，墳草青青。江東無我無卿。政自要胸中分渭涇。嘆今人榮貴，祗修邊幅，斯文寂寞，終欠宗盟。面蹉長江，目迷東野，卻笑韓公接後生。知音者，恨黃金難鑄，清淚如傾。